***Приложение Е***

**НАЦИОНАЛНА МЕТОДОЛОГИЯ**

**ЗА ПРИЛАГАНЕ НА ОПРОСТЕН ВАРИАНТ НА РАЗХОДИТЕ ЗА ПОДКРЕПА НА ОСНОВНИТЕ НУЖДИ НА БЕЖАНЦИ ОТ УКРАЙНА, ПРИСТИГНАЛИ В БЪЛГАРИЯ СЛЕД 24.02.2022 Г.**

Раздел А: Елементи на мярката

|  |  |
| --- | --- |
| 1. Описание на вида на операциите, вкл. периода на изпълнение | Предоставяне на **подкрепа** **за покриване на основните нужди на бежанците (разселени лица) от Украйна**, пристигнали в България след 24.02.2022 г.  Опростеният разход ще се прилага за осигуряване на първоначален прием и незабавна подкрепа на хората, бягащи от войната в Украйна.  Прилагането на опростения разход е с цел предоставяне на навременна подкрепа за операции, насочени към осигуряване на настаняване с включена закуска и топъл обяд на всяко разселено лице, пристигнало от Украйна в България и получило временна закрила. Подкрепата се предоставя за периода от 24.02.2022 г. до 31.05.2022 г.  **Бенефициент:** Министерство на туризма  **Срок за изпълнение:** съгласно Критериите за подбор на операцията, но не по-късно от 2023 г. |
| 2. Специфична(и) цел(и) | Осигуряване на първоначален прием и незабавна подкрепа на пристигащите в страната извънредно голям брой лица, бягащи от военните действия, водени на територията на Украйна.  В допълнение на лицата, регистрирани за временна закрила е предоставяна информация относно наличните начини за социална интеграция и интеграция на пазара на труда, включително разпространение на брошури и посещения на място от мобилни екипи на Агенцията по заетостта и Агенцията за социално подпомагане в местата за настаняване и в населените места с големи групи разселени лица от Украйна. Целта е лицата да получат информация относно възможностите за работа и свободните работни места (с или без изисквания за владеене на български език), както и информация за наличните последващи мерки за подкрепа на интеграцията, за езиково обучение, субсидирана заетост, дневни грижи за деца и приобщаване в образователната система.  Последващи мерки за социална интеграция и интеграция на пазара на труда са налични, считано от 01.06.2022 г. по линия на „Програма за солидарност“. Предвидени са следните мерки: психологическа подкрепа, консултиране и мотивация за участие в пазара на труда, професионално ориентиране според индивидуалните потребности на лицата; включване в субсидирана заетост; предоставяне на интеграционна добавка за настаняване; осигуряване на ментори, обучение по български език. |
| 3. Показател, който води до възстановяване на разходите и специфични условия за допустимост | **Разселени лица от Украйна**, за които са изпълнени следните условия:   1. Да са вписани в:  * **Автоматизираната информационна система „Бежанци**“, съдържащa информация относно лицата, на които е предоставена временна закрила съгласно националното право в съответствие с Решение за изпълнение (ЕС) 2022/382 на Съвета от  4 март 2022 г. за установяване на съществуването на масово навлизане на разселени лица от Украйна по смисъла на член 5 от Директива 2001/55/ЕО и за въвеждане на временна закрила и Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите членки в полагането на усилия за прием на такива лица и понасяне на последиците от този прием; * **Единната система за туристическа информация – ЕСТИ.**  1. Нощувките с включените закуски и топъл обяд да са реализирани в периода от 24.02.2022 г. до 31.05.2022 г. |
| 4. Мерна единица за показателя, който води до възстановяване на разходите | Брой лица с реализирана най-малко една нощувка с включена закуска и топъл обяд в място за настаняване/подслон. |
| 5. Тип ОВР | Стандартна таблица за единица продукт с компоненти „нощувка със закуска“ и „топъл обяд“ за лице, съгласно чл. 55, ал. 1, т. 2 от ЗУСЕСИФ и чл. 67, пар. 1, буква „б“ от Регламент (ЕС) 1303/2013[[1]](#footnote-1) |
| 6. Размер на разхода за единица продукт | **40 лева** |
| 7. Категории разходи, обхванати от разхода за единица продукт | Разходът за единица продукт обхваща разходите за една реализирана нощувка с включена закуска и един топъл обяд, предоставени от мястото за настаняване**/**подслон. |
| 8. Проверка на достигането на единиците  - Опишете какви документи/система ще бъдат използвани, за да се провери, че реализираните единици са достигнати?  – опишете какво и от кого ще бъде проверявано по време на проверките на управлението  – опишете какви мерки ще бъдат предприети за събиране и съхраняване на съответните данни/документи . | **Какви документи ще бъдат използвани, за да се докаже постигането на мерна единица?**   1. Списък на лицата със статут на временна закрила, за които са включени разходи в искането за плащане за отчетния период, съдържащ имена, ЛНЧ (когато е приложимо), общ брой реализирани нощувки с включена закуска и топъл обяд през отчетния период. Информацията включена в списъка се основава на данни от:  * Автоматизираната информационна система „Бежанци“, съдържащa информация относно лицата от Украйна, на които е предоставена временна закрила; * Единната система за туристическа информация – ЕСТИ, съдържаща поименна информация за настанените лица и броя на реализираните нощувки за всяко от тях.   Предоставянето на подкрепа по Програмата за ползване на хуманитарна помощ за лица, търсещи временна закрила в Република България вследствие на военните действия в Украйна (Програмата), приета с РМС № 145 от 10.03.2022 г. се осъществява посредством местата за настаняване/подслон при условията на задължително осигуряване на комплексна услуга по настаняване и изхранване. Местата за настаняване/ подслон попълват данните за настанените лица, на които се осигурява и изхранване, в ЕСТИ в задължителния формат на Регистър на настанените туристи съгласно Закона за туризма. В този смисъл справката от ЕСТИ удостоверява за съответното вписано лице получаването на комплексната услуга по настаняване и изхранване, осигурена от мястото за настаняване/подслон.  Информация за подкрепата, предоставяна по Програмата – настаняване и включеното задължително изхранване на стойност 40,00 лв. за всяко разселено лице от Украйна, е разпространявана регулярно в публични информационни източници. Информация относно условията, при които ще бъдат приети (настаняване и изхранване) е предоставяна на украинците още при влизането им на територията на Република България от страна на Държавна агенция за бежанците и доброволци. Неизчерпателен списък с горецитираните публични информационни източници е наличен в приложения файл.    2. Справка от Автоматизираната информационна система „Бежанци“, съдържащa информация относно лицата от Украйна, на които е предоставена временна закрила, разходи за които са включени в искането за плащане;  3. Справка от ЕСТИ, съдържаща поименна информация за настанените лица, разходи за които са включени в искането за плащане, и броя на реализираните нощувки с изхранване за всяко от тях.  4. Общ списък с извършените плащания към изпълнителите на услугите за крайните получатели.  В случай на съмнение за разминаване в данните за лицата може да се изискат справки и информация от ГД „Гранична полиция“ - МВР, както и от други институции съобразно тяхната компетентност и естеството на нередността.  **Опишете какво ще бъде проверявано по време на проверките на управлението (включително на място), и от кого?**  Министерство на туризма – конкретен бенефициент по процедурата чрез директно предоставяне на БФП ще извършва 100 % административна проверка за всяко разселено лице.  Административната проверка ще обхваща кръстосана проверка за наличието на данни за разселеното лице в два различни публични регистъра, както следва:  - Данни за лицето са включени в Автоматизираната информационна система „Бежанци“, която съдържа информация относно лицата от Украйна, на които е предоставена временна закрила, и  - Данни за лицето са включени в Единната система за туристическа информация – ЕСТИ.  След приключване на административната проверка от конкретния бенефициент – Министерсво на туризама, към УО ще бъдат предявени средства само за тези разселени лица, които отговарят на посочените условия за допустимост по т. 3.  УО ще извършва 100 % проверка за използване на правилния размер на единицата разход и математическа вярност на поисканата сума за всяко искане за плащане, представено от конкретния бенефициент. Проверката ще се извършва с цел удостоверяване на съответствието на подкрепените лица с условията за допустимост по т. 3 от настоящата методология. Проверката ще се извършва от експерти на УО и ще се документира подходящо.  **Какви са механизмите за събиране и съхраняване на описаните данни/документи?**  **а) На ниво управляващ орган** ще се съхраняват документите, доказващи метода на изчисление на опростения разход и резултатите от извършените проверки.  **б)** **На ниво бенефициент** – документите, доказващи постигнатия резултат по осигуряване на нощувка с включена закуска и топъл обяд, както и списък с извършените плащания към изпълнителите на услугите за крайните получатели.  Относимите към извършването на услугата документи се съхраняват от изпълнителя на услугата към крайния получател под формата на оригинали или на общоприети носители на информация, включително електронни версии на оригинални документи или документи, съществуващи единствено в електронна версия.  Документите се съхраняват в съответствие с чл. 140 от Регламент (ЕС) № 1303/2013. |
| 9. Възможни погрешни стимули, смекчаващи мерки[[2]](#footnote-2) и очакваното ниво на риск (високо / средно / ниско) | **Възможен риск 1: Лицето не отговаря на условията по т. 3 от настоящата методология**  **Очаквано ниво на риск**: Ниско  **Намаляване на риска:** Проверки за всяко подкрепено лице в документите по т. 8. от страна на конкретния бенефициент и УО. В случай на необходимост ще бъде изисквана допълнителна информация и/или достъп до служебни регистри.  **Възможен риск 2:** Дублиране на лица за едни и същи дати в различни места за настаняване/подслон.  **Очаквано ниво на риск**: Ниско  **Намаляване на риска:** Проверки за всяко подкрепено лице в документите по т. 8. от страна на конкретния бенефициент и УО.  **Възможен риск 3**: Неизплащане на дължимите средства за определено лице от конкретния бенефициент - Министерство на туризма на местата за настаняване/подслон.  **Очаквано ниво на риск**: Ниско  **Намаляване на риска:** При плащането от страна на конкретния бенефициент къмместата за настаняване/подслон е извършена кръстосана проверка между следните източници на информация:  - справка от Автоматизираната информационна система „Бежанци“;  - извадка/списък/справка от Единната система за туристическа информация – ЕСТИ;  -  - списък на лицата, за които са включени разходи в искането за плащане за отчетния период, съдържащ имена, ЛНЧ (когато е приложимо), общ брой реализирани комплексни услуги през отчетния период;  - общ списък с извършените плащания към изпълнителите на услугите към крайните получатели. |
| 10. Обща сума (на национално равнище и на равнище на Съюза), която се очаква да бъде възстановена от Комисията на тази основа | Приблизителен размер ~ 140 000 000 лв. |

**В: Изчисляване на размера на разхода за единица продукт**

1. Източник на данните, използвани за изчисляване на размера на **разхода за единица продукт** (кой е генерирал, събирал и записвал данните; къде се съхраняват данните; крайни срокове; валидиране и др.):

Използваните данни за изчисляването на разхода за единица продукт нощувка с включена закуска и топъл обяд на едно разселено лице, предоставени от място за настаняване/подслон, са както следва:

1. Предоставени от Националния статистически институт данни за дейността на местата за настаняване с категория 1 и 2 звезди за периода м.февруари-април 2022 г., на които се основава разходът за компонента „нощувка с включена закуска“;

2. Разход за единица продукт „топъл обяд“, прилаган по Оперативна програма за храни и/или основно материално подпомагане в периода от 01.05.2017 г. до приключване на програмата на 30.04.2020 г., на който се основава разходът за компонента „топъл обяд“.

2. Моля, посочете как са били направени изчисленията, включително и допускането по отношение на качеството или количествата. Когато е приложимо, следва да се използват статистически данни и референтни стойности, ако такива бъдат поискани във формат, позволяващ употребата им от Комисията.

Чл. 67 пар. 5, буква „а/, ”, точка „i“ от Регламент 1303/2013 г.:

**(а) Коректен, справедлив и проверим метод на изчисление, основаващ се на:**

(i) статистически данни, друга обективна информация или експертна оценка;

Статистически данни, предоставени от Националния статистически институт за периода м.февруари-април 2022 г. и разход за единица продукт „топъл обяд“, прилаган по Оперативна програма за храни и/или основно материално подпомагане.

**Определяне на размера на разхода за единица продукт за настаняване с включена закуска и топъл обяд:**

**Компонент „нощувка с включена закуска“**

Нощувките се осигуряват от:

- категоризирани или регистрирани места за настаняване, вписани в Националния туристически регистър;

- обекти, вписани в регистър на местата за подслон, създаден за целите на изпълнението на Програма за ползване на хуманитарна помощ за лица, търсещи временна закрила в Република България вследствие на военните действия в Украйна.

Конкретните изисквания за настаняване са посочени в приложение № 2 към програмата.

За базови данни при определянето на стойността на компонента „нощувка с включена закуска“ се приема средната цена на нощувка с включена закуска за местата за настаняване с категория 1 и 2 звезди – 37,49 лева без ДДС.

Използването на данните за местата за настаняване с категория 1 и 2 звезди е идентифицирано като най-подходящо за целите на формирането на стойността на компонента като част от разхода за единица продукт по настоящата методология, тъй като нормативните изисквания[[3]](#footnote-3) към тях са сравними с тези, определени за местата, които предоставят нощувка с включена закуска и топъл обяд на целевата група (мин. цена, мин. качество). Изискванията покриват минималния стандарт за пребиваване, съответстващ на потребностите на целевата група. Сравнителна справка на изискванията към местата за настаняване с категория 1 и 2 звезди и изискванията, определени за местата, които предоставят нощувка с включена закуска и топъл обяд на целевата група е представена в приложения файл по-долу.

Изискванията към местата за настаняване с категория 1 и 2 звезди отговарят и на минималните стандарти за предоставяне на временна закрила съгласно Директива 2001/55/ЕО на Съвета.

Подробните изчисления за разхода за единица продукт за нощувка с включена закуска са подробно изложени в екселския файл.



**Компонент „топъл обяд“**

Размерът на компонента за „топъл обяд“ е определен на база член 67, пар. 5, буква „в“ от Регламент (ЕС) 1303/2013, и метода на използване и прилагане съгласно точка 5.3 от Указанията за опростените варианти на разходите (ОВР) - EGESIF\_14-0017. Използван е методът/добрата практика, прилаган по Оперативна програма за храни и/или основно материално подпомагане в периода от 01.05.2017 г. - 30.04.2020 г.

Стойността на разхода за единица продукт в прилаганата национална целева програма „Обществени трапезарии“, утвърдена на 5.1.2022 г. със заповед на министъра на труда и социалната политика, както и в методиката по ОП „Храни и/или основно материално подпомагане“, е в размер на 2,70 лв. на лице на ден, в който е включен: супа, основно ястие, хляб и поне веднъж седмично десерт.

Използването на данните, описани по-горе, е идентифицирано като най-подходящо за целите на формирането на стойността на компонента като част от разхода за единица продукт по настоящата методология, тъй като предоставяната услуга по националната целева програма и по оперативната програма „Храни и/или основно материално подпомагане“ (супа, основно ястие, хляб и поне веднъж седмично десерт) е напълно съпоставима с изискванията към храненето на настанените лица, определени в приложение № 3 към Програмата за ползване на хуманитарна помощ за лица, търсещи временна закрила в Република България вследствие на военните действия в Украйна. **Размерът на разхода за единица продукт за една нощувка с включена закуска и топъл обяд за едно лице възлиза на 40 лева.** Изчисленията на общия разход за едница продукт са изложени в екселския файл по-горе.

Приблизителният размер на общата сума, която се очаква да бъде възстановена от Комисията въз основа на този опростен разход е изчислен като са взети под внимание приблизителният брой на нощувките за допустимия период (~3 500 000) и приблизителния брой на лицата възползвали се от услугата (~80 000).

За доказване на качеството на предоставяне на услугата „настаняване с изхранване“ са използвани резултатите от внезапните проверки на компетентните органи/институции в България“.

**3. Моля, обяснете как сте гарантирали, че само допустимите разходи са били включени в изчислението на стандартната таблица за единичните разходи, еднократната сума или единната ставка.**

В разхода за единица продукт са включени само допустими разходи, финансирани от ЕСФ: реализирана нощувка с включена закуска и топъл обяд.

За гарантиране избягването на двойно финансиране ще се прилагат следните механизми:

1. Ясна демаркация на разходи за настаняване, предвидени в различни операции – период на настаняване, места за настаняване/подслон;

2. Недопускане на дублиране на настанени лица за едни същи дати в различни места за настаняване/подслон;

3. Недопускане на дублиране на подкрепа за настаняване и осигуряване на храна за един и същи период за едно и също лице от друг източник на финансиране с публични средства.

1. Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета [↑](#footnote-ref-1)
2. Има ли някакви потенциални отрицателни последици за качеството на подкрепяните операции и ако това е така, какви мерки (напр. осигуряване на качеството) ще бъдат предприети за компенсиране на този риск? [↑](#footnote-ref-2)
3. Наредба за изискванията към категоризираните места за настаняване и заведения за хранене и развлечения, за реда за определяне на категория, както и за условията и реда за регистриране на стаи за гости и апартаменти за гости [↑](#footnote-ref-3)